Малявалі алоўкамі, фламастарамі, фарбамі, спрабуючы сябе ў розных тэхніках. “Мне хацелася дадаць каляровага фону, — шчыра прызнаецца Алена, якая шмат гадоў паспяхова практыкуе колератэрапію. — Аднак Вера мяне стрымлівала. У малюнках не павінна было быць ніводнага нашага мазка. Чыстае самавыяўленне”. І малюнкі атрымаліся надзвычай пазітыўнымі, душэўнымі і цёплымі. “Калі ўдзельнікі і бралі халодныя адценні, то дадавалі мяккі зялёны, — разглядаючы малюнкі, тлумачыць Алена. — Мы заўсёды радаваліся, калі ў ілюстрацыях з’яўляўся жоўты, аранжавы, чырвоны. Гэта колеры актыўнасці і жадання сябе паказаць, раскрыць творчы патэнцыял, які раней быў прыхаваны. Для нас было важна, каб удзельнікі праекта карысталіся ўсімі колерамі. Бо гэта сведчыць, што ім удалося задзейнічаць усю гаму пачуццяў. За гэта я і люблю казкі і колератэрапію — трансфармацыя, што надае сілаў, адбываецца вокамгненна”.